b'\n_START_ARTICLE_\nSuosionosoitukset\n_START_PARAGRAPH_\nSuosionosoitukset ovat suosion ilmauksia kuten k\xc3\xa4ttentaputuksia esitykseen, esimerkiksi esitt\xc3\xa4v\xc3\xa4\xc3\xa4n taiteeseen, kuten musiikki- tai teatteriesitykseen._NEWLINE_Musiikin piiriss\xc3\xa4 tapa reagoida my\xc3\xb6nteisesti musiikkiesitykseen on vanha. K\xc3\xa4sien taputtaminen eli aplodit mieltymyksen ilmaisuna on kuitenkin my\xc3\xb6hemp\xc3\xa4\xc3\xa4 perua. Esimerkiksi 1700-luvulla positiivisten tunteiden lis\xc3\xa4ksi ilmaistiin my\xc3\xb6s esitysten her\xc3\xa4tt\xc3\xa4m\xc3\xa4t kielteiset tunteet, muun muassa appelsiineja heittelem\xc3\xa4ll\xc3\xa4. _NEWLINE_Suosionosoitukset saattoivat my\xc3\xb6s olla maksettuja, mit\xc3\xa4 tapaa esiintyi 1800-luvulta l\xc3\xa4htien. 1900-luvun alun Italiassa suosionosoitusten ostaminen oli oopperassa yleist\xc3\xa4, ja lontoolainen Musical Times -lehti julkaisi jopa tarkan hinnaston erityyppisist\xc3\xa4 suosionosoituksista. Gustav Mahler tuli tunnetuksi kielletty\xc3\xa4\xc3\xa4n maksetut suosionosoitukset tultuaan Wienin valtionoopperan johtoon.'